በኦሮሚያ ክልል ጅማ ዞን በአመት 45 ሺህ ቶን ቡና ለማዕከላዊ ገበያ እያቀረበ ነው
በኦሮሚያ ብሔራዊ ክልል የሚገኘው  የጅማ ዞን በአመት 45 ሺህ ቶን ቡና ለማዕከላዊ ገበያ እያቀረበ መሆኑ ተገለጸ ።በዞኑ ሰፊ የቡና እርሻ ያላቸው 25 አርሶ አደሮች በቀጥታ ለውጭ ገበያ የሚያቀርቡበት እድል መመቻቸቱ ተገልጿል፡፡በግብርናው ዘርፍ ዋና የኢኮኖሚ ደጋፊ ለሆነው የቡና ምርት በትኩረት እየተሰራ መሆኑን የጅማ ዞን ዋና አስተዳዳሪ አቶ አብዱላኪም ሙሉ ተናግረዋል፡፡ ዞኑ ከ 365 ሺህ ሄክታር መሬት በላይ በቡና የተሸፈነ መሆኑን ያስረዱት አስተዳዳሪው፥ በ20 ወረዳዎች ውስጥ የሚለማው ቡና ከ60 እስከ 65 በመቶ የዞኑ የህብረተሰብ ክፍል የገቢ ምንጭ መሆን ችሏል፡፡በአንድ ሄክታር መሬት አሁን ከሚገኘው 22 ኩንታል ምርት በላይ መስጠት የሚያስችል ምርጥ ዘር እና በሽታን የሚቋቋሙ ችግኞችን ለአርሶ አደሩ ለማሰራጨት እንደታሰበ አቶ አብዱላኪም ለዋልታ ቴሌቪዥን ተናግረዋል፡፡በሀገር አቀፍ ደረጃ በቀጥታ ለውጭ ገበያ ቡናን ማቅረብ የሚችሉ 25 አርሶ አደሮች በዞኑ እንደሚገኙ አስረድተዋል፡፡እድሉ ለሌሎች አርሶ አደሮች መነሳሳት ከመፍጠሩ ባሻገር ለምርታማነቱም ትኩረት እንዲሰጠው ማስቻሉንና ዞኑ ያለውን ተፈጥራዊ እድል በአግባቡ መጠቀም የሚያስችል ሰፊ ስራ እንደሚሰራ አቶ አብዱላኪም ተናግረዋል፡፡